A4-0479/98

Ψήφισμα για την ανακοίνωση της Επιτροπής με τίτλο «προς μια εκτενή εταιρική σχέση με την Κίνα» (COM(98)0181 - C4-0248/98)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (COM(98)0181 - C4-0248/98)

- έχοντας υπόψη τη συμφωνία εμπορίου και συνεργασίας που υπεγράφη το 1985 μεταξύ Κίνας και Ευρωπαϊκής Κοινότητας,

- έχοντας υπόψη το ψήφισμά του της 12ης Ιουνίου 1997 για την ανακοίνωση της Επιτροπής σχετικά με μια μακροπρόθεσμη πολιτική στις σχέσεις Κίνας-Ευρώπης (COM(95)0279 - C4-0288/95) ((ΕΕ C 200 της 30.6.1997, σελ. 158.)) και το ψήφισμά του της 8ης Οκτωβρίου 1998 για την ανακοίνωση της Επιτροπής προς το Συμβούλιο σχετικά με την Ευρωπαϊκή Ένωση και το Χογκ-Κογκ μετά το 1997 (COM(97)0171 - C4-0214/97) ((EE C 328 της 26.10.1998, σελ. 186.)),

- έχοντας επίσης υπόψη τα άλλα πολυάριθμα ψηφίσματά του σχετικά με την Κίνα,

- έχοντας υπόψη την έκθεση της Επιτροπής Εξωτερικών Υποθέσεων, Ασφάλειας και Αμυντικής Πολιτικής και τις γνωμοδοτήσεις της Επιτροπής Εξωτερικών Οικονομικών Σχέσεων και της Επιτροπής Πολιτικών Ελευθεριών και Εσωτερικών Υποθέσεων (A4-0479/98),

A. λαμβάνοντας υπόψη την ανάγκη αναπροσαρμογής και διευκρίνισης της πολιτικής της Ευρωπαϊκής Ένωσης έναντι της Κίνας, λόγω των αλλαγών που επήλθαν από το 1995 σ' αυτή τη χώρα και στη διεθνή σκηνή,

B. λαμβάνοντας υπόψη την εκπεφρασμένη θέληση της Κίνας να επιτύχει μια ταχεία μετάβαση από τη γραφειοκρατική και συγκεντρωτική οικονομία σε μια σοσιαλιστική οικονομία της αγοράς,

Γ. λαμβάνοντας υπόψη τη θέληση της Κίνας να ενσωματωθεί στο διεθνές εμπόριο,

Δ. διαπιστώνοντας ότι, πριν από την χρηματιστηριακή κρίση της Νοτιανατολικής Ασίας, η Κίνα επί πολλά χρόνια είχε ρυθμό μεγέθυνσης άνω του 10%,

E. διαπιστώνοντας την μεγάλη επέκταση του εξωτερικού εμπορίου της Κίνας,

ΣΤ. διαπιστώνοντας ότι η Κίνα έχει αποθέματα 140 δις δολαρίων, που την τοποθετούν στη δεύτερη θέση παγκοσμίως,

Ζ. διαπιστώνοντας ότι η Κίνα μπόρεσε να αποφύγει μέχρι τώρα την υποτίμηση του νομίσματός της, αποτελώντας έτσι έναν πόλο σταθερότητας στην Ασία,

Η. διαπιστώνοντας ότι οι ξένες επενδύσεις στην Κίνα αυξήθηκαν μεν έντονα, όμως ορισμένες πρόσφατες αλλαγές στους κινεζικούς νόμους περί αλλοδαπών εταιρειών προκαλούν αβεβαιότητα ως προς το επενδυτικό κλίμα στην Κίνα,

Θ. διαπιστώνοντας ότι ο πληθωρισμός ετέθη υπό έλεγχο και ότι το μέσο επίπεδο διαβίωσης ανυψώθηκε,

Ι. διαπιστώνοντας μια θέληση αποκέντρωσης των οικονομικών αρμοδιοτήτων, ειδικότερα στο γεωργικό τομέα και μέσω της δημιουργίας πολλών μικρών ανεξάρτητων επιχειρήσεων,

ΙΑ. διαπιστώνοντας όμως και ότι εξακολουθούν να υπάρχουν ή ακόμη και να επεκτείνονται κάποιες σημαντικές ανισότητες:

* ανάμεσα στις πόλεις και την ύπαιθρο

* ανάμεσα στις παραθαλάσσιες περιφέρειες και στην ενδοχώρα

* ανάμεσα στο Πεκίνο και στις τοπικές αρχές

* ανάμεσα σε φτωχούς και σε νεόπλουτους

* ανάμεσα στον ενεργό πληθυσμό και στους ανέργους,

ΙΒ. διαπιστώνοντας ότι, έστω κι αν το νόμισμα άντεξε στη χρηματιστηριακή κρίση, εντούτοις η κινεζική οικονομία επλήγη και ο ρυθμός ανάπτυξής της έχει επιβραδυνθεί,

ΙΓ. ανησυχώντας για ένα πλήθος σοβαρών περιβαλλοντικών ζημιών, ικανών να διαταράξουν κάποιες ισορροπίες κατά τρόπο επιβλαβή για την Κίνα, για την Ασία και για ολόκληρο τον πλανήτη,

ΙΔ. λαμβάνοντας υπό σημείωση το πρόγραμμα μεταρρυθμίσεων που εξήγγειλαν ο Πρόεδρος της Δημοκρατίας και ο Πρωθυπουργός, με σκοπό ειδικότερα:

. τη μεταρρύθμιση της διοίκησης μέσω μιας μεγάλης μείωσης του αριθμού των δημοσίων υπαλλήλων

. τη μεταρρύθμιση των μεγάλων ενεργοβόρων και κεφαλαιοβόρων επιχειρήσεων, που προκαλούν μεγάλη περιβαλλοντική ρύπανση

. τη μεταρρύθμιση του τραπεζικού και του φορολογικού συστήματος,

ΙΕ. έχοντας μεν επίγνωση ότι οι μεταρρυθμίσεις αυτές περικλείουν κινδύνους, δεδομένου ότι θα οδηγήσουν εκατομμύρια ανθρώπους στην αγορά εργασίας, χωρίς προστασία, σε ένα πλαίσιο διεθνούς κρίσης, και θέτοντας υπό αμφισβήτηση κεκτημένα συμφέροντα, αλλά αναγνωρίζοντας ότι η παράλειψη εφαρμογής των μεταρρυθμίσεων αυτών θα αποτελέσει εμπόδιο στην ανάπτυξη και θα απειλήσει την καθιέρωση της ευημερίας και των κεκτημένων συμφερόντων,

ΙΣΤ. λαμβάνοντας υπόψη ότι τα οικονομικά και πολιτικά προβλήματα δεν ανακύπτουν ξεχωριστά αλλά σε ένα πλαίσιο αλληλεπίδρασης[semigr ] τονίζοντας τη ζωτική σπουδαιότητα των πολιτικών εξελίξεων με στόχο την εδραίωση του κράτους δικαίου και της δημοκρατίας,

ΙΖ. υπογραμμίζοντας ότι χωρίς πραγματικές πολιτικές μεταρρυθμίσεις με στόχο την εγκαθίδρυση της δημοκρατίας οποιαδήποτε οικονομική μεταρρύθμιση θα αποδειχθεί αβέβαιη ή ανεπαρκής,

ΙΗ. διαπιστώνοντας ότι, αν και η Κίνα εξελίσσεται στο οικονομικό πεδίο, εντούτοις έχουν αναληφθεί ελάχιστες συγκεκριμένες πολιτικές πρωτοβουλίες, και εδικότερα σε ό,τι αφορά τα θέματα της δημοκρατίας και του σεβασμού των ανθρωπίνων δικαιωμάτων,

ΙΘ. εκφράζοντας την ικανοποίησή του για το γεγονός ότι κατά τον προηγούμενο χρόνο η Κίνα έδειξε ότι είναι διατεθειμένη να συζητήσει τα προβλήματα των ανθρωπίνων δικαιωμάτων, για παράδειγμα με την Επιτροπή Ανθρωπίνων Δικαιωμάτων του ΟΗΕ, αλλά φοβάται ότι η θετική αυτή εξέλιξη διαψεύθηκε από το νέο κύμα συλλήψεων, φυλακίσεων και λογοκρισίας που σημειώθηκε το φθινόπωρο, και από την πρόσφατη ποινή φυλάκισης 11-13 ετών που επεβλήθη σε τρία άτομα τα οποία επιχείρησαν να ιδρύσουν το Δημοκρατικό Κόμμα της Κίνας,

Κ. διαπιστώνοντας ότι, παρά το γεγονός ότι οι κινεζικές αρχές είχαν αναφερθεί στη δυνατότητα έναρξης συνομιλιών με τον Δαλάι Λάμα, ουδεμία συγκεκριμένη ενέργεια πραγματοποιήθηκε, και μάλιστα εντάθηκε η δυσφημιστική εκστρατεία έναντι του Δαλάι Λάμα, καθώς και η εκστρατεία καταστολής έναντι των θιβετιανών διαφωνούντων,

ΚΑ. υπενθυμίζοντας στο Συμβούλιο και στην Επιτροπή το ψήφισμά του της 14ης Μαΐου 1998 σχετικά με το Θιβέτ ((EE C 167 της 1.6.1998, σελ. 223.)) στο οποίο ζητείται από το Συμβούλιο και την Επιτροπή να ορίσουν ένα ειδικό εκπρόσωπο της Ευρωπαϊκής Ένωσης για το Θιβέτ,

ΚΒ. λαμβάνοντας υπόψη τις προσπάθειες της Ευρωπαϊκής Ένωσης υπέρ της συμβολής στην εγκαθίδρυση σε όλες τις χώρες δημοκρατικών κοινωνιών θεμελιωμένων στις αρχές του κράτους δικαίου, του πολιτικού πλουραλισμού, του σεβασμού των ατομικών, οικονομικών, πολιτισμικών, συνδικαλιστικών και συνεταιριστικών ελευθεριών και στην προάσπιση των δικαιωμάτων του ανθρώπου και των μειονοτήτων,

ΚΓ. έχοντας επίγνωση ότι η Κίνα είναι κληρονόμος ενός πανάρχαιου και ένδοξου πολιτισμού, ότι είναι μια σημαντική δημογραφική δύναμη και μια υπό εξέλιξη οικονομική δύναμη, ότι είναι μόνιμο μέλος του Συμβουλίου Ασφαλείας και ότι προόρισται να διαδραματίσει μείζονα ρόλο στον αυριανό κόσμο των πολλών πόλων,

ΚΔ. αντιλαμβανόμενο τη σπουδαιότητα του περιφερειακού ρόλου της Κίνας στην Ασία, της οποίας η μοίρα θα εξαρτηθεί σε μεγάλο βαθμό από τη δική της στάση απέναντι στο πλήθος των πιθανών τοπικών συγκρούσεων,

ΚΕ. πεπεισμένο ότι η Κίνα θα βελτίωνε αισθητά την επιρροή της διεθνώς εάν αποδεικνυόταν ικανή να οικοδομήσει η ίδια ένα αυθεντικό δημοκρατικό πολίτευμα,

ΚΣΤ. έχοντας υπόψη ότι τα οικονομικά και κοινωνικά επιτεύγματα καθώς και η εδαφική ακεραιότητα μπορούν να διατηρηθούν μόνο μέσω μιας σταθερής περαιτέρω ανάπτυξης του πολιτικού συστήματος και του κράτους δικαίου, με ιδιαίτερο σεβασμό για τα ανθρώπινα δικαιώματα και τα δικαιώματα των μειονοτήτων,

ΚΖ. λαμβάνοντας υπόψη ότι η πορεία προς μια δημοκρατική κοινωνία μπορεί να διευκολυνθεί από ένα διαρκή και γενικευμένο πολιτικό διάλογο που να χαρακτηρίζεται από τη σαφήνεια και την ειλικρίνεια και να μην αποκλείει την πυγμή, καθώς επίσης και από την ανάπτυξη των εμπορικών και πολιτισμικών ανταλλαγών,

ΚΗ. διαπιστώνοντας ότι η εν λόγω θεώρηση του «εποικοδομητικού διαλόγου» υποστηρίζεται από πολλά κράτη στον κόσμο,

ΚΘ. διαπιστώνοντας ότι τόσο η Επιτροπή όσο και το Συμβούλιο υποστηρίζουν μια τέτοια πολιτική,

1. υπογραμμίζει τη σπουδαιότητα που προσδίδει στις σχέσεις μεταξύ της ΕΕ και της Λαϊκής Δημοκρατίας της Κίνας και εκφράζει την ικανοποίησή του για την ανακοίνωση της Επιτροπής και τη στάση του Συμβουλίου επί του προκειμένου[semigr ]

2. επιδοκιμάζει τις προσπάθειες προς μεταρρύθμιση οι οποίες συνέβαλαν τα τελευταία έτη στη θετική εξέλιξη της κινεζικής κοινωνίας[semigr ]

3. διατηρεί σοβαρές ανησυχίες για τις παραβιάσεις των ανθρωπίνων δικαιωμάτων που παρατηρήθηκαν πρόσφατα και εκφράζονται με το κύμα συλλήψεων και με τη δίκη που άρχισε με την καταστολή έναντι του Δημοκρατικού Κόμματος της Κίνας θέτοντας κατ' αυτό τον τρόπο τέρμα σε ένα περισσότερο φιλελεύθερο κλίμα που είχε επικρατήσει προηγουμένως και οδηγώντας στη σύλληψη κυρίως των Deng Guixiong, Xu Wenli, Liu Shizun, Xu Wangpin, Liu Xianbing, Qin Yongming, Wang Youcai, Han Lifa, Cai Guihau, Zhang Shanguang, Wang Ce καθώς και του ποιητή Ma Zhe, του Fang Jue και του Hua Di επιστήμονα του πανεπιστημίου του Stanford[semigr ] ζητεί από τις αρχές της Λαϊκής Δημοκρατίας της Κίνας να του παράσχουν όλες τις εξηγήσεις σχετικά με το νόημα αυτής της παλινδρόμησης και επιθυμεί να τηρείται τακτικά ενήμερο για την τύχη των προαναφερθέντων ατόμων και οποιουδήποτε άλλου κρατούμενου που έχει συλληφθεί υπό τις ίδιες συνθήκες και για τους ίδιους λόγους[semigr ] ζητεί, κατά την ανανέωση της συμφωνίας εμπορίου και συνεργασίας του 1985, να συμπεριληφθεί και μια ρήτρα για τα ανθρώπινα δικαιώματα[semigr ]

4. αναγνωρίζει την απελευθέρωση ορισμένων πολιτικών κρατουμένων, καταδικάζει όμως σθεναρά τη δραματική κατάσταση στην οποία έχουν οδηγηθεί πολλοί πολιτικοί κρατούμενοι, κυρίως την αναγκαστική εξορία[semigr ]

5. ζητεί από τις κινεζικές αρχές την άμεση αποφυλάκιση του κ. Lin, ο οποίος καταδικάσθηκε σε διετή φυλάκιση επειδή γνωστοποίησε διευθύνσεις του Internet, και τις καλεί επίσης να σταματήσουν κάθε είδους έλεγχο, λογοκρισία ή περιορισμό όσον αφορά την ελεύθερη χρησιμοποίηση του Internet από τους κινέζους πολίτες[semigr ]

6. εκφράζει την ανησυχία του για το παρόν σύστημα διοικητικής κράτησης που επιτρέπει την κράτηση ατόμου για τρία χρόνια χωρίς δικαστική απόφαση, γεγονός που καθιστά δυνατή την κράτηση δημοκρατών και συνδικαλιστών[semigr ]

7. προτρέπει την Κίνα να λάβει κάθε είδους μέτρα για να εξασφαλισθεί το δικαίωμα σε μια αμερόληπτη δίκη και η πρόσβαση των διεθνών παρατηρητών στις σχετικές διαδικασίες[semigr ]

8. καλεί την κυβέρνηση της Κίνας να λάβει όλα τα απαραίτητα μέτρα για τη βελτίωση των συνθηκών κράτησης των κρατουμένων και να εξασφαλίσει την τακτική και εμπιστευτικού χαρακτήρα πρόσβαση οργανώσεων για τα δικαιώματα του ανθρώπου στους κρατουμένους[semigr ]

9. ζητεί να συμπεριληφθεί μνεία για τα ανθρώπινα δικαιώματα στη συμφωνία εμπορίου και συνεργασίας του 1985[semigr ]

10. εκφράζει εκ νέου την πεποίθηση ότι, στο πλαίσιο της δημιουργίας μιας πλήρους εταιρικής σχέσης με την Κίνα, οποιοδήποτε σύγχρονο οικονομικό και πολιτικό σύστημα θα πρέπει να είναι στέρεα θεμελιωμένο στις ακόλουθες βασικές αρχές:

α) στο σεβασμό των ανθρωπίνων δικαιωμάτων,

β) στο κράτος δικαίου, μέσω της έκδοσης νομοθετικών κειμένων που ανταποκρίνονται σε διεθνώς αναγνωρισμένους κανόνες και της εφαρμογής τους μέσα από συνεχείς προσπάθειες στα πεδία της δικαιοσύνης και της παιδείας,

γ) στην ελευθερία έκφρασης,

δ) σε μια πλουραλιστική κοινωνία, για την οποία απαραίτητη προϋπόθεση είναι η αναγνώριση πολλών κομμάτων,

ε) στο σεβασμό των δικαιωμάτων των ελεύθερων συνδικάτων και στην αναγνώριση της σημασίας του κοινωνικού διαλόγου,

στ) στην κατάργηση της θανατικής ποινής[semigr ]

11. τάσσεται υπέρ της ανάπτυξης ενός εποικοδομητικού διαλόγου που θα αποβλέπει:

- στο να βοηθήσει την Κίνα να επιτύχει μια καλά προετοιμασμένη και σωστά μελετημένη μετάβαση σε μια οικονομία της αγοράς

- στο να της επιτρέψει να ενσωματωθεί καλύτερα στη διεθνή οικονομία

- στο να την πείσει ότι η ελευθερία αποτελεί το μέλλον της Ιστορίας κι ότι η δημοκρατία είναι το μόνο σύστημα που επιτρέπει την ανάπτυξη της ανθρώπινης προσωπικότητας και την πρόοδο των ανθρώπων[semigr ]

12. εγκρίνει τις πέντε κατευθυντήριες γραμμές που η Επιτροπή προτείνει για μια συνολική εταιρική σχέση με την Κίνα[semigr ]

13. συνιστά στην Επιτροπή, το Συμβούλιο και τα κράτη μέλη να προτείνουν και να αναπτύξουν προγράμματα στο πεδίο της συνεργασίας και στους τομείς της ανάπτυξης του δημοκρατικού κράτους δικαίου εμπίπτοντα σε μία κοινή ευρωπαϊκή πολιτική έναντι της Λαϊκής Δημοκρατίας της Κίνας, η οποία θα έχει ως απόλυτη προτεραιότητα την προώθηση του σεβασμού των δικαιωμάτων του ανθρώπου και των θεμελιωδών ελευθεριών[semigr ]

14. καλεί την Επιτροπή, το Συμβούλιο και τα κράτη μέλη να επαναπροσανατολίσουν ιδιαίτερα τα ήδη υφιστάμενα προγράμματα νομικής και δικαστικής συνεργασίας προς τη συγκριτική μελέτη ΕΕ.-Κίνας των διατάξεων που προστατεύουν τα ανθρώπινα δικαιώματα και τις θεμελιώδεις ελευθερίες και διέπουν τη λειτουργία του δημοκρατικού κράτους δικαίου[semigr ]

15. υπογραμμίζει την ανάγκη στενού συντονισμού των πολιτικών της ΕΕ και των κρατών μελών της ως προς τα πολιτικά και οικονομικά θέματα έναντι της Κίνας, ιδιαίτερα στο πλαίσιο των Ηνωμένων Εθνών και άλλων διεθνών οργανισμών[semigr ]

16. θεωρεί ότι η ΕΕ πρέπει επίσης να προωθήσει στο πλαίσιο της εμπορικής πολιτικής τον εκδημοκρατισμό και το σεβασμό των ανθρωπίνων δικαιωμάτων στην Κίνα, χρησιμοποιώντας για το σκοπό αυτό το καθεστώς του ΓΣΔ για τα περιβαλλοντικά και κοινωνικά κίνητρα[semigr ]

17. ζητεί από την Επιτροπή να παράσχει στις αρμόδιες επιτροπές του Ευρωπαϊκού Κοινοβουλίου περαιτέρω ενημέρωση σχετικά με τον διάλογο για τα ανθρώπινα δικαιώματα και τις πρωτοβουλίες της Ένωσης που αποσκοπούν στην ενίσχυση του κράτους δικαίου και της κοινωνίας των πολιτών στην Κίνα[semigr ]

18. εκφράζει την ικανοποίησή του για την υπογραφή των δύο Συμβάσεων των Ηνωμένων Εθνών για τα οικονομικά, κοινωνικά και πολιτιστικά δικαιώματα αφενός, και για τα αστικά και πολιτικά δικαιώματα αφετέρου, και ζητεί από την Κίνα να τα επικυρώσει τάχιστα[semigr ]

19. υποστηρίζει τις προσπάθειες της κ. Mary Robinson, της Υπάτου Αρμοστού των Ηνωμένων Εθνών για τα Ανθρώπινα Δικαιώματα, προτρέποντας την κυβέρνηση της Κίνας να εφαρμόσει, ακόμη και μετά την κύρωσή τους, τους κανόνες που προβλέπουν τα διεθνή σύμφωνα που έχει υπογράψει η Κίνα[semigr ]

20. ζητεί από τα κράτη μέλη να διευρύνουν την προξενική εκπροσώπησή τους στη Λαϊκή Δημοκρατία της Κίνας[semigr ]

21. ζητεί από την Επιτροπή να προωθήσει τις ανταλλαγές σπουδαστών μεταξύ της Λαϊκής Δημοκρατίας της Κίνας και της Ευρωπαϊκής Ένωσης[semigr ]

22. καλεί την κυβέρνηση της Κίνας να επιτρέψει τη χορήγηση ανθρωπιστικής βοήθειας στα θύματα της αιματοχυσίας στην πλατεία Τιενανμέν στις 4 Ιουνίου 1989 και να εγκαταλείψει τις κάθε είδους κατασταλτικές ενέργειες εναντίον τους[semigr ]

23. ζητεί να σέβεται η Κίνα τους κανόνες του ΔΟΕ, ειδικότερα σε ό,τι αφορά την εργασία φυλακισμένων και παιδιών[semigr ] τονίζει ότι ο σεβασμός αυτών των κανόνων έχει σημασία για τη διατήρηση της κοινωνικής ισορροπίας κατά τη διάρκεια της οδυνηρής διαδικασίας των μεταρρυθμίσεων, ειδικότερα σε ό,τι αφορά τα θεμελιώδη δικαιώματα των εργαζομένων και εκείνων που έχουν χάσει την εργασία τους[semigr ]

24. ζητεί από την Κίνα να λάβει κάθε μέτρο ικανό να της επιτρέψει να ενταχθεί σύντομα στον ΠΟΕ[semigr ]

25. ελπίζει ότι η Κίνα, λαμβάνοντας επίσης υπόψη το γεγονός ότι η ΕΕ είναι ο δεύτερος σημαντικότερος εταίρος ως προς τις εξαγωγές της χώρας αυτής, θα βελτιώσει τη νομοθεσία με την οποία προστατεύονται οι ξένες επενδύσεις καθώς επίσης και τα δικαιώματα πνευματικής ιδιοκτησίας[semigr ]

26. καλεί την Κίνα να ολοκληρώσει την εξαγγελθείσα μεταρρύθμιση του φορολογικού και νομοθετικού συστήματος[semigr ]

27. ζητεί να μελετηθούν πολύ προσεκτικά όλα τα προβλήματα που σχετίζονται με την προστασία του περιβάλλοντος και να συνυπολογισθούν καλύτερα κατά το σχεδιασμό οποιουδήποτε αναπτυξιακού έργου[semigr ]

28. καλεί την κινεζική κυβέρνηση να εντείνει τις προσπάθειές της για να περιοριστούν ουσιωδώς οι περιφερειακές ανισότητες στην χώρα[semigr ]

29. ζητεί από την Επιτροπή και τα κράτη μέλη να προχωρήσουν στη θέσπιση ή επέκταση προγραμμάτων συνεργασίας με τη Λαϊκή Δημοκρατία της Κίνας σε ό,τι αφορά τον τομέα της προστασίας του περιβάλλοντος και τη βοήθεια για την προώθηση της δημιουργίας μικρομεσαίων επιχειρήσεων[semigr ]

30. ζητεί μια ενεργότερη συνεργασία της Κίνας εναντίον όλων των μορφών λαθρεμπορίου ναρκωτικών που δηλητηριάζουν τον κόσμο[semigr ]

31. ζητεί μια στενότερη συνεργασία της Κίνας στον αγώνα κατά της διεθνούς τρομοκρατίας[semigr ]

32. ζητεί από την Επιτροπή να ενημερώνει το Κοινοβούλιο για τις παρούσες και μελλοντικές προόδους της συνεργασίας ΕΕ-ΛΔΚ στους τομείς της καταπολέμησης του λαθρεμπορίου ναρκωτικών, του ξεπλύματος βρώμικου χρήματος, του οργανωμένου εγκλήματος και της παράνομης μετανάστευσης καθώς και της τελωνειακής συνεργασίας και της αμοιβαίας διοικητικής αρωγής και να φροντίζουν ώστε οι πολιτικές αυτές να ακολουθούνται σε πλαίσιο απόλυτου σεβασμού των αρχών του δημοκρατικού κράτους δικαίου[semigr ]

33. εύχεται να εγκαταλείψει η Κίνα κάθε υποστήριξη προς ολοκληρωτικά καθεστώτα[semigr ]

34. παροτρύνει την Κίνα να χρησιμοποιήσει εποικοδομητικά την επιρροή που διαθέτει στη Βόρειο Κορέα[semigr ]

35. ζητεί από την Κίνα να υπογράψει και να επικυρώσει τη Συνθήκη της Οττάβας περί απαγόρευσης των ναρκών κατά προσωπικού[semigr ]

36. ζητεί από τα κράτη μέλη και το Συμβούλιο την αυστηρή τήρηση του αποκλεισμού - που αποφάσισε η ΕΕ το 1989 μετά τη σφαγή της Τιενανμέν - στο εμπόριο όπλων και θανατηφόρων ή μη στρατιωτικών υλικών με τη ΛΔΚ[semigr ]

37. εκφράζει τη λύπη του για το γεγονός ότι η Κίνα ψήφισε κατά του καθεστώτος του διεθνούς ποινικού Δικαστηρίου και εύχεται να είναι σε θέση να το υπογράψει το συντομότερο δυνατόν[semigr ]

38. εκφράζει για άλλη μια φορά τις σοβαρές ανησυχίες του για την κατάσταση στο Θιβέτ εξ αιτίας της στάσης των κινεζικών αρχών, που καταπατούν την κουλτούρα και τον πολιτισμό του Θιβέτ, ζητεί από την κινεζική κυβέρνηση να δεχθεί την πρόταση του Δαλάϊ Λάμα ο οποίος δεν διεκδικεί την ανεξαρτησία, και ζητεί να ξεκθνήσουν διαπραγματεύσεις στη βάση της αναγνώρισης της διοικητικής, πολιτισμικής και θρησκευτικής αυτονομίας του θιβετιανού λαού[semigr ]

39. επικροτεί την επίσημη επιβεβαίωση της ύπαρξης επαφών μεταξύ της κινεζικής κυβέρνησης και των εκπροσώπων του θιβετιανού λαού και εύχεται να πραγματοποιηθεί σύντομα συνάντηση υψηλού επιπέδου[semigr ]

40. ζητεί την εφαρμογή, όχι μόνο υπέρ του Θιβέτ, αλλά και όλων των περιφερειών της Κίνας, της αρχής «μια χώρα, πολλές κουλτούρες»[semigr ]

41. ανησυχεί για την κατάσταση που επικρατεί συνήθως στις σχέσεις Κίνας-Ταϊβάν, εύχεται τη μείωση της έντασης και την ανάπτυξη της συνεργασίας σε όλους τους τομείς, ανάμεσα στις δυο ακτές[semigr ]

42. εκφράζει την ικανοποίησή του για την επίσκεψη στο Πεκίνο του Προέδρου Jiang Zemin αντιπροσώπου της Ταϊβάν και εκφράζει την ευχή να υπάρξει μία εξέλιξη που να επιτρέπει στην Ταϊβάν να διατηρήσει την κυβέρνησή της, το στρατό της, το πολιτικό της σύστημα συμμετέχοντας και πάλι πλήρως στα πεπρωμένα του κινεζικού έθνους[semigr ]

43. υποστηρίζει την ειρηνική επίλυση του προβλήματος της Ταϊβάν και ζητεί από το Συμβούλιο και την Επιτροπή να συμβάλουν στην επίτευξη αυτού του σκοπού[semigr ]

44. ευελπιστεί ότι θα εξευρεθεί μια μακροπρόθεσμη λύση στο ζήτημα της Ταϊβάν, με βάση το σεβασμό του διεθνούς δικαίου και της αρχής της αυτοδιάθεσης[semigr ]

45. εκφράζει την ικανοποίησή του για τις συνθήκες υπό τις οποίες πραγματοποιείται η επιστροφή του Χονγκ-Κονγκ στην Κίνα και επαναλαμβάνει την προσήλωσή του στην προάσπιση και ανάπτυξη των δημοκρατικών αξιών στην ειδική διοικητική περιφέρεια[semigr ]

46. εύχεται, για την ενσωμάτωση του Μακάο στην Κίνα, να τηρηθεί πλήρως η συμφωνία της 13ης Απριλίου 1987 και να μπορέσει να αναπτυχθεί στο έδαφος του Μακάο μια δημοκρατική και ευημερούσα κοινωνία[semigr ]

47. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στις κυβερνήσεις των κρατών μελών, στην κυβέρνηση της Λαϊκής Δημοκρατίας της Κίνας και στην Κινεζική Λαϊκή Εθνοσυνέλευση.